Peuter in plastieksak gevindArgieffoto Ao. Richard Munyai, woordvoerder van die polisie, het gesê ŉ veiligheidswag het gesien hoe ŉ motor iets in ŉ oop veld langs die pad gooi en wegjaag. Hy het nader gestap om ondersoek in te stel en ŉ toegeknoopte plastieksak gesien met iets wat binne-in beweeg. “Hy het die polisie ontbied, wat die dogtertjie in die sak gevind het,” het Munyai gesê. Die dogtertjie is dadelik na ŉ hospitaal geneem vir ŉ mediese ondersoek. “Sy was gelukkig nie beseer nie, net baie honger,” het hy gesê. Die dogtertjie is intussen na ŉ plek van veiligheid geneem. “ŉ Saak van kinderverwaarlosing word ondersoek, asook ŉ saak van poging tot moord, aangesien die kind sou versmoor het as die veiligheidswag haar nie gesien het nie,” het Munyai gesê. Niemand is nog in verband met die voorval in hegtenis geneem nie.